runetrust/blame-folketinget-dk huggingface dataset:
Morten Homann (SF), 2007-02-06:
Jeg vil sige, at jeg undrer mig lidt over hr. Martin Lidegaards afvisning af det her forslag, for man skal jo ikke engang gå et år tilbage, før hr. Martin Lidegaard sammen med sin kollega fra Dansk Folkeparti bebudede, at nu ville man gerne give tilsagn om 500 mio. kr. fra statens side til et projekt i Århus.
Så jeg kan jo godt undre mig over, hvad det er, der gør, at man for et år siden kunne give et tilsagn til offentligheden og til de myndigheder, som sidder og er dybt involveret i planlægningsarbejdet med det lokalt og regionalt, og nu vil trække i land og udskifte det tilsagn på 500 mio. kr. med et stort spørgsmålstegn, som hedder: Lad os nu lige vente og se.
Det er jo ikke noget, der er befordrende for det videre arbejde, det kan hr. Martin Lidegaard godt se.
Er det ikke den saglige måde at gøre det på set i lyset af hr. Martin Lidegaards løfter?
Martin Lidegaard (RV), 2007-02-06:
Nu ved jeg ikke, om hr. Morten Homann ikke hørte første del af min tale, hvor jeg sådan set sagde, at Det Radikale Venstre havde kæmpet for overhovedet at få en VVM-undersøgelse.
Det er jo lidt forskellige måder, SF og Det Radikale Venstre arbejder på – SF kan godt lide at stå ude på sidelinjen og råbe højt, vi kan godt lide at gå ind og lave nogle aftaler og få nogle resultater.
Og vi har fået en VVM-undersøgelse, siden det citat, som hr. Morten Homann har læst op flere gange i dag, blev sagt.
Vi har rent faktisk fået igennem, at staten medfinansierer en VVM-undersøgelse, og vi ved, at Århus Kommune gerne vil lave den, så det første store skridt er taget.
Så er der jo ikke noget mærkeligt i, at man siger: Vi vil gerne være med til at medfinansiere og afsætte en betragtelig statssum til det, men jeg vil ikke binde mig til lovgivningsmæssigt, at det skal være mindst 500 mio. kr.
Hvad nu hvis letbanen kommer til at koste 800 mio. kr.?
Så mener jeg ikke, staten skal betale 500 mio. kr.
Morten Homann (SF), 2007-02-06:
Men det mente hr. Martin Lidegaard den 24. maj 2006, da han gav et løfte om, at staten skulle give 500 mio. kr. til letbaneprojektet i Århus; det er jo det, der godt kan undre.
Jeg er selvfølgelig ligesom hr. Martin Lidegaard glad for, at der bliver lavet en VVM-undersøgelse nu – fint, al ære og respekt for det.
Men det er jo lidt tankevækkende, at det, at der nu bliver lavet en VVM-undersøgelse, betyder, at hr. Martin Lidegaards løfte fra så sent som maj sidste år ikke længere står ved magt.
Nu kan de myndigheder og de borgere, som med glæde og forventning har set, at der var et flertal i Folketinget, som bakkede et beløb på 500 mio. kr. op, stå tilbage med uvisheden om, at det godt kan være, at de får en VVM-undersøgelse, men at det også godt kan være, at der ikke bliver råd til efterfølgende at bygge en letbane.
Martin Lidegaard (RV), 2007-02-06:
Jeg tror, hr. Morten Homann leger en lille smule med ilden, og han skal passe på, han ikke får gravet både sig selv og Århus Kommune ned i et hul, så det bliver sværere at få den letbane igennem end det modsatte.
Det, vi har meldt ud, er, at vi mener, at ca. 50 pct.s medfinansiering fra staten er rimelig.
Det helt overordnede skøn, der ligger i øjeblikket, er, at letbanen kommer til at koste ca. 1 mia. kr.
På baggrund af det har vi meldt i størrelsesordenen 500 mio. kr. ud.
Nu får vi en projektering af det her projekt, der helt konkret vil angive, hvad det kommer til at koste.
Derefter kan vi diskutere en finansiering med Århus Kommune.
Det hænger fuldstændig rimeligt og fint sammen i enhver forstand.
Der er jo ingen grund til at lave skyggeboksning uden årsag.
Morten Homann (SF), 2007-02-06:
Jeg vil starte med at rose Socialdemokraterne.
Den 7. november 2005 bebudede Socialdemokraternes formand, fru Helle Thorning-Schmidt, sammen med borgmesteren i Århus, hr. Nicolai Wammen, at man ville afsætte 500 mio. kr. til et letbaneprojekt i Århus.
Og jeg er glad for, at Socialdemokraterne faktisk står ved det løfte.
Det kan jo lyde lidt underligt, at man skal rose nogen for faktisk at stå ved noget, de har sagt.
Det burde være en selvfølge.
Men man må jo konstatere, at Socialdemokraterne sammen med Enhedslisten og SF udgør et mindretal i denne sag, al den stund at vi har været konsekvente i både at love, at man vil tilvejebringe finansiering til det her, og også stå ved det.
Derfor undrer jeg mig også lidt over De Radikales og Dansk Folkepartis ordførere, som jo har været meget firkantede.
Jeg citerede dem flere gange for i en artikel i Jyllands-Posten fra den 24. maj 2006 at sige, at de i et fælles trafikoplæg afsatte 500 mio. kr. til det her projekt – en rigtig fornuftig melding og lige det skulderklap, man har brug for for at komme videre med projektet.
Men jeg vil så beklageligvis sige, at der ikke engang skulle gå et år, før det løfte ikke længere stod ved magt og der var skabt tvivl om, hvilken finansiering man kan regne med fra statens side.
Jeg havde håbet på, at det her forslag kunne være det håndslag, der skulle til for at gå videre og sige, at der er en garanti fra Folketinget om, at man vil tilvejebringe de 500 mio. kr., men det er desværre ikke tilfældet.
Jeg håber selvfølgelig, at partierne vil besinde sig.
Der er en række partier, der har sagt, at de vil afvente VVM-undersøgelsen, og jeg håber selvfølgelig, at det vil føre til, at de vil vende tilbage til deres tidligere politik og give det her tilsagn.
Jeg håber også, at det kan være en lektie i, at der er en vis fornuft i, når man kommer med et løfte, også at stå ved det efterfølgende.
Ellers skaber man kun forvirring, frustration og – hvis der dog er en vis retfærdighed til – skuffelse hos de vælgere, som det her kommer til at gå ud over.
Så jeg takker de partier, som bakker op om forslaget, og håber, at det her kan føre til, at vi, når VVM-undersøgelsen foreligger, kan få et flertal for en støtte på minimum 500 mio. kr. til et projekt i Århus.
Der er SF klar til også at investere mere i en fornuftig udbygning af letbanen.
Men lad os nu komme i gang med den første fase; den kræver bare statens medvirken.
Afstemning
Poul Henrik Hedeboe (SF), 2007-02-06:
Forslaget nævner roadpricing som fremtidens system, og ordføreren havde også nogle bemærkninger til det.
Man kunne forestille sig et fremtidigt system, hvor man rent faktisk omlægger bilafgifter, så vi for at få det her igennem siger, at vi sørger for, at de ikke stiger.
Når jeg skal konkludere på debatten her, så trækker det i den retning.
Kan ordføreren bekræfte, at det kunne være en idé?
Henriette Kjær (KF), 2007-02-06:
Endnu inden en VVM-undersøgelse er sat i gang, ønsker SF, at vi her i Folketinget skal afsætte mindst – mindst – 500 mio. kr. til en letbane i Århus.
Og jeg synes, det her forslag egentlig virker, som når en elefant går ind i en porcelænsbutik.
Der foregår lige nu en rigtig, rigtig fin proces, hvor de forligspartier, der er med i trafikforliget, har kunnet se det positive i, at man vil etablere en letbane i Århus, og har givet et positivt tilsagn om at være medfinansierende på en VVMundersøgelse.
Den VVM-undersøgelse er så overhovedet ikke sat i gang endnu.
Det bliver den forhåbentlig inden længe, og så er proceduren jo den, også ved store anlægsprojekter inden for statens område, at man selvfølgelig afventer overhovedet at sætte penge af til finansieringen, indtil man har en VVM-undersøgelse.
Man kan godt have nogle ideer om, at det vil man selvfølgelig være medfinansierende med hensyn til eller finansiere, men man vil da ikke begynde at sætte beløb på.
Derfor kan jeg heller ikke støtte det her forslag fra SF om at give de her mindst 500 mio. kr. til en letbane i Århus.
Jeg støtter tanken om en letbane i Århus, og jeg mener, at staten også bør være medfinansierende på et sådant projekt, præcis ligesom staten er medfinansierende på metroen i København.
Der kan vise sig miljømæssige problemer, der kan vise sig pludselig at være noget i jorden, som er arkæologisk bevaringsværdigt, eller hvad ved jeg, og som lige pludselig ændrer forudsætningerne for den her linjeføring, der har været foreslået, og hvad der end måtte være.
Vi bliver da nødt til at have nogle endelige beregninger på, hvad det her kommer til at koste, og også have en klar fornemmelse af, hvordan linjeføringen bliver, inden staten kan gå i dialog med Århus kommune om, hvor stor og hvilken type finansiering det her ender med.
Vi drøfter også meget i disse år netop det begreb, der hedder OPP, offentligtprivat-partnerskab.
Det kunne også være noget, man kunne benytte i den her forbindelse.
Hvis jeg skal være flink, mener jeg altså, at det her forslag fra SF’s side selvfølgelig udtrykker nogle positive intentioner om en letbane i Århus, men skal jeg være lidt slemmere, vil jeg sige, at det er et rent populistisk forslag, for SF ved jo ganske udmærket godt, at der faktisk fra stort set alle partiers side er en bred opbakning til, at når nu den her VVM-redegørelse foreligger, jamen så tager man en snak med Århus kommune og prøver forhåbentlig at finde en medfinansiering.
Så det her er populisme, og det kan vi naturligvis ikke støtte.
Walter Christophersen (DF), 2007-02-06:
Dansk Folkeparti trækker ikke i land.
Jeg har ikke givet et konkret ønske om, at staten skulle medfinansiere 500 mio. kr.
Jeg har alene forholdt mig til, at vi skulle støtte en VVM-undersøgelse, og at det kunne være en god idé eventuelt at subsidiere det projekt med 500 mio. kr.
Men jeg har ikke tilkendegivet det hundrede procent, eftersom jeg ikke har kunnet forholde mig til VVM-undersøgelsen overhovedet.
Når det så er sagt, vil jeg gentage mig selv her, som jeg lige har læst op af min ordførertale, at Dansk Folkeparti ser overordentlig positivt på det her.
Det, vi taler om her, er en letbane i syv etaper med en anlægssum på 2,175 mia. kr., med materiel for 756 mio. kr. og til værksted og depoter 450 mio. kr., alt i alt en beløbsstørrelse på 3,4 mia. kr. For nuværende, og det vil vi også til den tid holde på, er det ikke en opgave, som Århus Kommune alene kan forholde sig til.
Så når den tid kommer, at vi kan forholde os til et beslutningsgrundlag for den her letbane, vil Dansk Folkeparti være meget positiv over for, at staten eventuelt vil medfinansiere dette projekt.
Men igen afhænger det af den VVMundersøgelse, der kommer, og det beregningsgrundlag, vi skal tage stilling til.
Det kan jo skride.
Jørgen Arbo-Bæhr (EL), 2007-02-06:
Nej, det er ikke vores forslag, og jeg er i øvrigt heller ikke vores normale ordfører, men eftersom han ikke kan være til stede, er jeg blevet bedt om at læse følgende op: Enhedslisten finder, det er en rigtig god idé at udvide ordningen, så den omfatter alle, der er under uddannelse, uanset om det drejer sig om studerende eller lærlinge, og at alderen ikke skal være afgørende.
Vi påskønner de gode intentioner, der ligger bag forslaget, og påskønner den ihærdighed, som både Danske Studerendes Fællesråd og hr. Rasmus Prehn har lagt for dagen, og som nu har resulteret i, at transportministeren omsider lytter til de studerendes krav og dermed åbner op for, at også studerende over 26 år kan få del i rabatter på bus- og togrejser.
Der er derfor grund til at glæde sig på de studerendes vegne.
Men som forslaget ligger her, er det ikke særlig gennemtænkt.
Det har en stor social slagside, og det største problem ved det er, at det lægger op til, at WildCard-ordningen fremover ikke skal omfatte lavindkomstgrupper, f.eks. folk på kontanthjælp, dagpenge og lignende.
Hvis man vil gå bort fra et alderskriterium og over til at tildele WildCard alt efter indtægt, skal man sørge for at medtage dem, der er på overførselsindkomst, og ikke kun studerende.
Selv om man ikke har et arbejde eller er under uddannelse, kan man nemlig sagtens have behov for at komme omkring med busser og tog, eksempelvis når man skal søge arbejde.
Måske er nogle af dem, der tilhører lavindkomstgrupperne, i virkeligheden dem, som har allermest brug for et WildCard.
Eksempelvis rammes en ung udeboende kontanthjælpsmodtager, der skal leve for et så lavt beløb som 4.724 kr. om måneden – før skat vel at mærke – uden andre indtægtsmuligheder.
Forslaget fra Socialdemokraterne, De Radikale og SF går altså ud på, at disse lavindkomstgrupper skal finansiere de studerendes WildCard, og det er ikke særlig sympatisk.
Når det helt grundlæggende er blevet tydeliggjort, at SF’s, Socialdemokraternes og De Radikales forslag er usolidarisk over for mindrebemidlede grupper,
er der også nogle andre problemer, jeg vil berøre.
Det foreslås, at ordningen kun skal gælde for rejser inden for regionen, og heller ikke det forekommer fornuftigt, i og med at nogle af de nye kommuner i Jylland er ganske store i udstrækning.
Her vil rejser med kollektiv trafik nemt kunne tynge godt i et beskedent SUbudget, og derfor foreslår vi, at WildCard-ordningen gives, uanset hvortil rejsen går, så man altså også kan rejse inden for sin egen kommune.
Forslaget tager heller ikke højde for, at et stigende antal unge passerer en landegrænse, når de skal til og fra uddannelsesstedet.
Det drejer sig primært om studerende i Øresundsregionen, der læser i f.eks. Malmø.
De skal betale 700 kr. om måneden i transportudgifter, selv om afstanden ikke er ret meget længere end til Roskilde.
I Syddanmark tager unge til universitetet i Flensborg, som Syddansk Universitetscenter samarbejder med om uddannelsesforløb, og også de skal efter vores mening kunne nyde godt af WildCard-ordningen.
Flemming Damgaard Larsen (V), 2007-02-06:
Venstre anser det for meget vigtigt, at der i et moderne og dynamisk samfund er så stor en mobilitet som overhovedet muligt.
Det enkelte menneske skal altid kunne komme hurtigt, sikkert og effektivt og ved brug af færrest mulige ressourcer samt mindst mulig miljøbelastning fra punkt A til punkt B.
Det gælder uanset formålet for den enkelte med at komme fra det ene til det andet sted.
Men det har naturligvis størst betydning for pendlere, der hver dag skal foretage rejse fra hjem til arbejdssted og retur.
Derfor er det også vigtigt til stadighed at se på og overveje, hvordan den kollektive trafik kan være en væsentlig del af trafiksystemerne samt at foretage den udbygning af den kollektive trafik, der lokalt kan varetage ovennævnte interesser.
I dette billede hører naturligvis også et letbanesystem i Århus.
Den tidligere Århusborgmester, Louise Gade, har da også ladet Århus indgå i et stærkt og engageret samarbejde med bl.a. Århus Amt om seriøst at se på mulighederne for en realisabel løsning med letbane i Århus.
Som opfølgning på dette arbejde har VK-regeringen i forbindelse med trafikaftalen for 2007 besluttet at yde et statsligt tilskud til en VVMundersøgelse, som Århus Kommune gennemfører for projektet.
Før dette beslutningsgrundlag er tilvejebragt, kan Venstre derfor ikke tage stilling til, om og i givet fald i hvilket omfang staten skal gå ind i projektet.
Derfor er SF’s forslag alt for tidligt ude, hvorfor Venstre må afvise det.
Morten Homann (SF), 2007-02-06:
Jeg anerkender Venstres synspunkt, selv om jeg ikke er enig, og jeg skal også kvittere for, at Venstre ikke har villet give nogen konkrete løfter på det her punkt.
Jeg vil så godt på det lidt mere overordnede plan, altså før vi har VVM-redegørelse osv., spørge: Hvad er Venstres principielle holdning til, om staten kan gå ind og lave en medfinansiering?
Ikke, om den skal være 50 eller 20 eller 80 pct., men være med på en medfinansiering af et så omfattende projekt som at lave en letbaneudbygning i landets næststørste by.
Hvad er Venstres principielle holdning til det?
Flemming Damgaard Larsen (V), 2007-02-06:
Vi vil først se på den konkrete situation, når der foreligger et resultat af VVM-undersøgelsen.
Det er utrolig vigtigt, at vi tager vores politiske beslutninger på grundlag af, at vi præcis ved, hvad konsekvenserne er økonomisk, trafikalt, miljømæssigt osv.
Når det foreligger, så vil vi gå ind og vurdere det.
Morten Homann (SF), 2007-02-06:
Det kan godt være, man kan rose hr. Flemming Damgaard Larsen for at være konsekvent, men at være specielt oplysende vil jeg nu ikke beskylde ham for.
Så jeg vil godt spørge, om ikke vi kunne komme bare en anelse nærmere.
Er det, som det har været hævdet af mange i debatten, alene en opgave for de lokale myndigheder at bygge et så stort trafikprojekt, som letbanesystemet vil være, eller er det noget, som de lokale myndigheder må bære efter en eller anden fordelingsnøgle sammen med staten?
Det er jo en diskussion, man har, ikke bare omkring den århusianske letbane, men som man også har haft om udbygning af f.eks. metroen i hovedstadsområdet osv.
Så rent principielt må Venstre være i stand til at tage stilling.
Mener man, at det alene er en lokal opgave, eller er det en, som staten i et eller andet omfang skal engagere sig i?
Flemming Damgaard Larsen (V), 2007-02-06:
Venstre er med til at gå ind og støtte mange forskellige projekter også på den kollektive trafiks område, og spørgeren har jo selv nævnt metrosystemet her i København.
Men for os er det altså meget vigtigt, at vi har et beslutningsgrundlag, som er gedigent og sobert, som jeg nævnte i min tale, før vi tager konkret stilling til den konkrete situation.
Walter Christophersen (DF), 2007-02-06:
Socialistisk Folkeparti ønsker, at Folketinget pålægger regeringen inden udgangen af første halvår 2007 at indlede forhandlinger med de lokale myndigheder i Århus om etablering af et letbanesystem i byen med en statslig medfinansiering af anlægsudgifterne på ikke under 500 mio. kr. Dansk Folkeparti var et af frontløberpartierne i forbindelse med statsligt tilskud til gennemførelsen af en VVM-analyse af en sporvejsbetjening, en letbane i Århus initieret af Århus Kommune.
I aftale om trafik for 2007 dateret den 26. oktober 2006
anføres under beslutningsgrundlag side 6, at der ydes tilskud fra Transport- og Energiministeriets anlægspulje til År hus Kommunes gennemførelse af VVM-analysen.
Ordførerne fra Venstre, Dansk Folkeparti, Det Radikale Venstre samt Socialistisk Folkeparti var den 19. september 2006 sammen med en delegation fra Århus Kommune under ledelse af borgmesteren på en studietur til Kassel for at besigtige de regionale letbanenetværk dér baseret på dualmateriel, dvs. letbanetog, der både kunne servicere elektrificerede strækninger såvel som ikkeelektrificerede strækninger.
Letbanetoget er således udviklet, at det kan køre kombineret med el, diesel eller gas.
Dansk Folkeparti var positivt overraskede over denne unikke, fleksible form for kollektiv transport.
Dansk Folkeparti er meget positiv med hensyn til en kommende letbane i Århus.
Konceptet med sammenkobling af Grenå- og Odderbanen er meget interessant og vil løfte den kollektive trafik i og omkring Århus mærkbart.
Dansk Folkeparti vil imidlertid afvente færdiggørelsen af VVM-analysen for dette spændende projekt, førend Dansk Folkeparti endeligt tager stilling til en statslig medfinansiering.
Dansk Folkeparti kan derfor ikke stemme for dette beslutningsforslag.
Morten Homann (SF), 2007-02-06:
Det var noget af en kovending fra Dansk Folkeparti, som jo tidligere har støttet, at man konkret skulle give 500 mio. kr. fra staten til det her projekt.
I en pressemeddelelse fra den 24. maj sidste år, som blev citeret bl.a. i Jyllands-Posten den 25. maj sidste år, tilkendegav hr. Walter Christophersen jo, at man ville støtte det her projekt og satte konkret beløbet 500 mio. kr. på.
Så hvad er det i mellemtiden, der er sket, siden Dansk Folkeparti ikke vil stå ved det løfte, som man gav for bare et år siden, om, at man ville give den her halve milliard til projektet?
Hvorfor trækker Dansk Folkeparti nu lige pludselig i land?
Det er jo noget af en foruroligende meddelelse til de folk, som arbejder, ikke bare i Århus Kommune, men i hele Region Midtjylland, på det her projekt.
Det tilsagn, som hr. Walter Christophersen gav befolkningen i Østjylland for mindre end et år siden, står han altså ikke ved længere.
Det kan godt være, at det ikke er 500 mio. kr.
Det er fint nok, at staten måske skal lægge nogle penge i det, men der er ikke noget tilsagn om 500 mio. kr. længere.
Det er da om noget med til at skabe usikkerhed om projektets fremtid.
Derfra, hvor jeg står, er der behov for at skabe sikkerhed, og det er netop det, der er bevæggrunden for det her beslutningsforslag: at skabe en opbakning, som gør, at man kan bringe det her projekt et skridt videre.
Men hr. Walther Christophersen har altså valgt at skabe usikkerhed i stedet for.
Kristian Pihl Lorentzen (V), 2007-02-06:
Vi er jo enige med SF i, at målet er – det varer nogle år – at vi har et sikkert virkende, moderne kollektivt trafiksystem, ikke mindst her på Sjælland, så vi får nogle busser og tog til tiden.
Når det er på plads, er det klart, at mange af egen fri vilje vil vælge at tage kollektiv trafik frem for bilen.
Men alligevel vil det være en kunstig og unaturlig hindring, at man begynder at lægge en betalingsring omkring en by.
Det er simpelt hen et princip, som vi er imod, for der er altså nogle, uanset hvor gerne de vil tage kollektive transportmidler, som er henvist til at tage bilen, måske fordi de forinden har været ude og aflevere deres børn i en daginstitution eller andet.
Derfor er det her en forkert måde, og det er fuldstændig forkert, at det er kommunen, der skal opkræve denne afgift.
Magnus Heunicke (S), 2007-02-06:
Problemet med lange bilkøer og stigende forurening løses ikke ved at bekæmpe bilerne, som mange mennesker er dybt afhængige af, men ved at etablere konkurrencedygtige alternativer.
Det er derfor, Socialdemokraterne støtter en udbygning af metroen i København, og derfor støtter vi også etableringen af en letbane i Århus.
De ord er et citat fra den socialdemokratiske partiformand, fru Helle Thorning-Schmidt, fra november 2005, og det, der er sket siden da, er sådan set, at vi Socialdemokrater stadig mener, at en letbane i Århus er en god idé.
Faktisk må man sige, at vi er blevet endnu mere varme på ideen om en letbane, siden vi første gang præsenterede forslaget.
Men er en letbane så en opgave, som Århus Kommune kan løfte alene, eller skal der, når man har et ordentligt beslutningsgrundlag, statsstøtte til?
Der er det vores helt klare opfattelse, at der naturligvis skal være statsstøtte, og Socialdemokraterne vil benytte den førstgivne lejlighed til at finde midler at give til letbanen i Århus, når vi har grundlaget i orden.
Så til det konkrete forslag.
Hos Socialdemokraterne er der altså fuld og klar støtte til letbanen i Århus og også til statsstøtte.
Vi vil gerne benytte forslaget til at sende det signal til regeringen, der i november 2005 kom med det svar til vores formand, fru Helle Thorning-Schmidts, udtalelser, at det var rent valgflæsk og fantasillioner.
Det citerer jeg nu hr. Lars Løkke Rasmussen, indenrigsministeren, for at have sagt om fru Helle Thorning-Schmidts udtalelse.
Rent valgflæsk og fantasillioner.
Der mener vi, at regeringens udmelding i dag er meget mere positiv, og det vil vi gerne kvittere for.
For nu taler man ikke om valgflæsk og fantasillioner, nu taler man om, at man sådan set er positive og i hvert fald gerne vil være med til at undersøge det VVM-mæssigt, og også, at der ikke er modstand mod projektet.
Så er vi i hvert fald nået et stykke vej.
Så for at summere det op: For os er en letbane i Århus hverken valgflæsk eller fantasillioner, det er sund fornuft, der på miljørigtig vis gør op med de trængselsproblemer og udvikler en region med stort potentiale.
Kristian Pihl Lorentzen (V), 2007-02-06:
Jeg kan høre, at hr. Klaus Hækkerup forsøger at være i det humoristiske hjørne i dag.
Men det er nu engang sådan, at der jo ligesom i alle mulige andre partier, herunder ikke mindst Socialdemokratiet, løbende er en debat om det her.
Jeg skal da ikke kunne afvise, at Venstres miljøordfører har sagt det her tidligere.
Men jeg kan bare forsikre om, at denne tale er godkendt af en enig folketingsgruppe, og ingen har taget forbehold.
Så Venstre ved man hvor man har, også i dette spørgsmål.